Diari Oficial de la Generalitat Valenciana


Sumari del DOGV 5911, del 11-12-2008 (2008/14426)

ORDE de 4 de desembre de 2008, de la Conselleria d'Immigració i Ciutadania, per la qual es convoquen els V Premis BOPI «Bones Pràctiques per a la Integració».
--------------------------------------------------------------------------------------------------------------------------------------------------------------

### Dades del document

Número de DOGV
:   5911

Data del DOGV
:   11-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14429


Data del document
:   04-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * premi cultural
    * alumnat
    * integració dels migrants
    * centre d'ensenyament
    * diferència cultural
    * distinció honorífica
    * integració social

ORDE de 4 de desembre de 2008, de la Conselleria d'Immigració i Ciutadania, per la qual es convoquen els V Premis BOPI «Bones Pràctiques per a la Integració». [2008/14434]
La Direcció General d'Immigració és l'òrgan directiu de la Conselleria d'Immigració i Ciutadania, a què correspon, segons el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la Conselleria d'Immigració i Ciutadania, potenciar i coordinar les polítiques del Consell en matèria d'integració de la immigració en els àmbits educatiu, cultural, laboral, sanitari i d'habitatge, des del respecte als valors democràtics i drets fonamentals.
En l'àmbit educatiu, la Conselleria d'Immigració i Ciutadania col·labora amb la Conselleria d'Educació, perquè l'alumnat duga a terme actituds i comportaments tolerants i solidàries que afavorisquen el coneixement d'altres cultures, així com la convivència pacífica amb la creixent població immigrant assentada en la Comunitat Valenciana.
La Generalitat és conscient que l'educació és fonamental per a fomentar l'acceptació i l'acostament a la diversitat cultural des de la tolerància. Tolerància i respecte, no sols cap a les relacions personals, sinó també sobre el conjunt de valors naturals, socials i culturals existents en la Comunitat Valenciana, que influïxen en la vida material i psicològica dels valencians i en el futur de les generacions futures.
Per això, i a fi de promoure i incentivar la integració social, així com una educació responsable en matèria mediambiental en el si del sistema educatiu valencià, la Direcció General d'Immigració, amb la col·laboració de la Direcció General d'Ordenació i Centres Docents, convoca una nova edició dels Premis BOPI «Bones Pràctiques per a la Integració», a fi d'impulsar entre la comunitat educativa valenciana els coneixements i actituds que permeten acollir amb normalitat l'heterogeneïtat i la riquesa cultural que el fenomen de la immigració implica i l'adopció de pautes de conducta sostenibles i respectuoses amb el medi natural i urbà en què viuen.
Per tant, de conformitat amb el que ha establit l'article 47.11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i per la Llei 38/2003, de 17 de novembre, General de Subvencions, per raó de les atribucions que em conferix l'article 28 de la Llei 5/1983, de 30 de desembre, de Govern Valencià,
ORDENE
Primer
La Conselleria d'Immigració i Ciutadania, dins dels límits pressupostaris aprovats per a este fi, convoca els V Premis BOPI «Bones Pràctiques per a la Integració» dirigits a centres docents públics i privats de la Comunitat Valenciana que impartisquen educació preescolar o ensenyances escolars.
Segon
La present convocatòria es realitza pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda. El Projecte de Llei de Pressupostos de la Generalitat per a l'exercici 2009 preveu la línia de subvenció T6302000 en l'aplicació pressupostària 15.40.05.136.27.9, destinada a l'esmentada finalitat, amb una dotació de 12.000 euros. No obstant això, l'import global màxim dels premis convocats per la present orde quedarà condicionat a l'existència de crèdit adequat i suficient per a atendre'ls en la Llei de Pressupostos de la Generalitat que resulte aprovada per a l'exercici 2009.
Una vegada aprovada i publicada l'esmentada llei de pressupostos, per Orde de la Conselleria d'Immigració i Ciutadania, es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en la present convocatòria, en el cas que este import diferisca de la dotació que per a l'esmentada línia figura en el paràgraf anterior.
Tercer
La present convocatòria, de conformitat amb l'article 3.4 del Decret 147/2007, de 7 de setembre, del Consell (DOCV núm. 5596, d'11 de setembre), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita notificació a la Comissió Europea per no ser-li d'aplicació l'article 87.1 del Tractat CE, al no suposar avantatge econòmic, ja que les entitats a què van dirigides les ajudes no exercixen activitats econòmiques en què poden oferir béns o servicis en el mercat, ni afectar els intercanvis comercials entre els estats membres.
Quart
S'aproven les bases per les quals es regix la present convocatòria, incloses com a annex I de la present orde, el model de sol·licitud, inclòs com a annex II, i la resta d'annexos.
DISPOSICIONS FINALS
Primera
Es delega en el director general d'Immigració la facultat de resoldre la convocatòria i concedir els premis. Així mateix, se l'autoritza per a dictar les resolucions i instruccions necessàries per al desplegament i execució de la present orde, així com per a resoldre totes les incidències que es plantegen en la seua interpretació i execució.
Segona
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera
Conforme establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde que posa fi a la via administrativa, pot ser recorreguda potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició ha d'interposar-se davant del conseller d'Immigració i Ciutadania en el termini d'un mes comptador des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 4 de desembre de 2008
El conseller d'Immigració i Ciutadania
RAFAEL BLASCO CASTANY
ANNEX I
Bases per a la concessió dels V Premis BOPI
«Bones Pràctiques per a la Integració»
Primera. Objecte de la convocatòria
1. La Conselleria d'Immigració i Ciutadania convoca els V Premis BOPI «Bones Pràctiques per a la Integració», la finalitat dels quals és promoure entre els centres docents de la Comunitat Valenciana els següents objectius:
a) Estimular la planificació i la realització de totes aquelles activitats que contribuïsquen a la integració escolar i social de l'alumnat immigrant.
b) Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.
c) Fomentar la formació del professorat a través de la investigació i la innovació educativa sobre el procés de comunicació i intercanvi de cultures i sobre l'atenció educativa a l'alumnat immigrant.
d) Incentivar la posada en marxa i consolidació de models que promoguen la col·laboració i la relació positiva entre alumnes i famílies de distintes cultures.
e) Fomentar l'adopció de pautes de comportament que incentiven el respecte per la natura i el medi ambient.
2. A través de la present convocatòria, la Conselleria d'Immigració i Ciutadania concedirà un màxim de sis premis, distribuïts de la manera següent:
a) Un primer premi de 4.000 euros.
b) Dos segons premis de 2.500 euros.
c) Tres tercers premis de 1.000 euros.
3. Igualment, podran ser concedides, a proposta del jurat, mencions honorífiques a aquells centres que, com no han pogut obtindre els premis assenyalats en l'apartat anterior, s'hagueren destacat per l'abast de la seua avaluació.
Segona. Destinataris
Podran participar en la present convocatòria els centres docents públics o privats de la Comunitat Valenciana que impartisquen educació preescolar o ensenyances escolars.
Tercera. Formalització de sol·licituds i terminis
1. Les sol·licituds es formalitzaran segons el model que s'acompanya, com a annex II, a la present convocatòria i aniran dirigides a la Direcció General d'Immigració de la Conselleria d'Immigració i Ciutadania. Estos models de sol·licitud estan a disposició dels interessats en la pàgina web http://www.cic.gva.es.
2. Les sol·licituds, juntament amb els annexos i la documentació, han d'estar degudament formalitzades i subscrites per qui ostente la representació del centre en el cas de centres públics o la titularitat d'este en el cas de centres privats i podran presentar-se en el Registre de la Conselleria d'Immigració i Ciutadania, situat en la plaça de Sant Nicolau, 2 de València (CP 46718) o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
En cas d'enviament per correu certificat, la presentació de la documentació en la corresponent oficina de correus ha d'efectuar-se en sobre obert a fi que l'exemplar destinat a la Conselleria d'Immigració i Ciutadania siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals (BOE núm. 313, de 31 de desembre).
3. El termini per a la presentació de les sol·licituds finalitzarà el 30 d'abril de 2009. L'incompliment d'este termini determinarà automàticament l'exclusió de la convocatòria.
Quarta. Documentació
1. La sol·licitud ha d'anar acompanyada de la documentació següent:
a) Fotocòpia compulsada de la targeta de persones jurídiques i entitats en general, en què conste el CIF de l'entitat sol·licitant.
b) Fotocòpia compulsada del DNI del representant legal de l'entitat.
c) Documentació acreditativa de la capacitat del signatari de la sol·licitud per a representar a l'entitat:
- En el cas de centres públics, certificat del secretari del centre acreditatiu del nomenament del director o directora d'este.
- En el cas de centres privats, fotocòpia compulsada de l'escriptura d'apoderament o certificat de l'acord de l'òrgan de govern de l'entitat titular facultant el representant legal per a subscriure la sol·licitud.
d) Fitxa de manteniment de tercers degudament emplenada, segons el model que s'inclou com a annex III en la present orde, en el cas que s'inicie la seua relació amb l'administració de la Generalitat Valenciana o quan es tracte d'una nova domiciliació bancària que no li conste a l'òrgan concedent.
e) Memòria descriptiva (original i dos còpies) de l'actuació o actuacions realitzades en el centre i que es presenten al concurs en relació amb la integració de l'alumnat immigrant.
Esta memòria ocuparà un màxim de 60 pàgines numerades, en format A4, a una sola cara, amb un grandària mínima de lletra de 12 punts. Així mateix, podran annexar-se a esta tots aquells documents, en els diferents tipus de suports existents, vídeos, fotos, cartells, CD, etc., que completen, avalen o enriquisquen el contingut de la memòria.
La memòria ha de comprendre les seccions següents:
- Índex.
- Breu presentació del centre, en un màxim de tres pàgines, en la qual figuraran: la seua història, el personal que hi presta servici, organigrama, tipologia dels alumnes que escolaritza, així com el percentatge d'alumnat immigrant, el seu país d'origen i la data de la seua escolarització en el centre.
- Descripció de les accions de caràcter integrador que està duent a terme el centre segons els criteris establits en la base setena de la present convocatòria i d'acord amb el projecte educatiu, els projectes curriculars, les programacions, la programació general anual i, si és el cas, el pla anual de compensació educativa.
- Pla específic d'avaluació, previst pel centre, per a les accions integradores i educatives amb el medi ambient que es presenten en la memòria, amb indicació dels seus resultats i les mesures correctores previstes.
- Destí eventual de l'import del premi, en el cas de resultar adjudicatari d'algun dels premis convocats per la present orde.
2. La presentació de la sol·licitud de participació en els premis convocats per la present orde comportarà l'autorització del sol·licitant perquè la Direcció General d'Immigració obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no ha d'aportar els corresponents certificats. No obstant això, el sol·licitant pot denegar este consentiment, per mitjà de comunicació expressa i escrita en este sentit, i en este cas es veurà obligat a aportar, juntament amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Economia, Hisenda i Ocupació i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.
Cinquena. Ordenació i instrucció del procediment
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, la Direcció General d'Immigració requerirà, per correu certificat i amb justificant de recepció, l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fera, els considerarà desistits de la seua sol·licitud.
2. L'òrgan encarregat de l'ordenació i la instrucció del procediment serà la Direcció General d'Immigració que, d'ofici, acordarà totes les actuacions necessàries per a la determinació, el coneixement i la comprovació de les dades que hagen de ser posades en coneixement del Jurat de Selecció dels V Premis BOPI.
Sisena. Jurat de Selecció
Els treballs presentats seran examinats i avaluats per un Jurat de Selecció constituït per:
President: el director general d'Immigració o persona que el substituïsca.
Vocals:
- Un/a representant de la Direcció General d'Ordenació i Centres Docents, designat/da pel titular del dit centre directiu.
- Un/a representant de la Direcció General d'Immigració, designat/da pel titular del dit centre directiu.
- Els tres inspectors/es d'Educació coordinadors de les Oficines d'Acollida a l'Alumnat Immigrant i els seus familiars, de les respectives direccions territorials d'Educació.
- Un funcionari/a de la Direcció General d'Immigració, que actuarà com a secretari/a, amb veu però sense vot.
El Jurat tindrà àmplies facultats per a resoldre tots els dubtes que apareguen en la interpretació de les presents bases. Així mateix, podrà realitzar, si és el cas, entrevistes als representants dels centres i tindre la participació d'especialistes en els temes objecte d'este concurs per a col·laborar en la valoració dels treballs presentats.
Setena. Criteris de valoració
1. El Jurat de Selecció valorarà els treballs presentats considerant els següents criteris de valoració:
a) Participació en accions formatives dirigides a la integració escolar i social de l'alumnat immigrant, fins a 5 punts.
b) Inclusió en el projecte educatiu d'objectius dirigits a la posada en pràctica d'un model educatiu multicultural i responsable amb el medi ambient, fins a 10 punts.
c) Iniciatives dutes a terme per la comunitat educativa per a la millora de les actituds d'acceptació i respecte cap als immigrants, així com quant a l'interés mostrat pel coneixement de les cultures i vivències de l'alumnat immigrant i les seues famílies, fins a 20 punts.
d) Elaboració de materials didàctics propis duts a terme pel professorat del centre adaptats a la realitat multicultural d'este, fins a 20 punts.
e) Posada en pràctica de programes dirigits a l'alumnat i a les seues famílies que contemplen activitats d'acollida en el centre i en l'aula, fins a 15 punts.
f) Posada en marxa i consolidació de models que promoguen la col·laboració i la relació positiva entre alumnes i famílies de distintes cultures i la seua relació amb l'entorn urbà o natural en el qual conviuen, fins a 10 punts.
g) Implantació d'activitats escolars o extraescolars dirigides a la integració dels alumnes immigrants i les seues famílies en el centre que atorguen protagonisme a la seua cultura i la seua relació amb l'entorn urbà o natural en el qual conviuen i oferisquen major coneixement d'esta a l'alumnat en general i a les seues pròpies famílies, fins a 10 punts.
h) Dedicació d'atenció específica a l'aprenentatge de l'alumnat immigrant, tant en el marc de l'aula ordinària com en les activitats generals escolars o extraescolars que el centre puga organitzar, fins a 10 punts.
2. El Jurat de Selecció emetrà el seu veredicte incloent una llista dels treballs presentats ordenada segons la puntuació obtinguda, així com la proposta de concessió dels premis a aquells treballs que hagen obtingut les puntuacions més altes.
Huitena. Resolució del concurs i entrega de premis
1. La Direcció General d'Immigració resoldrà, per delegació del conseller d'Immigració i Ciutadania, el present concurs, després del veredicte previ vinculant del jurat, emés en la forma establida en la base anterior.
2. La resolució a què fa referència la present base ha de ser dictada i publicada en el termini màxim de tres mesos comptadors des de la data de finalització del termini de presentació de sol·licituds de la present convocatòria. En el cas que transcorregut este termini no s'haja dictat cap resolució, les sol·licituds presentades es consideraran desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'esmentada resolució, que contindrà la llista de centres premiats i l'import del premi que els haguera correspost, així com, si és el cas, les mencions honorífiques que el jurat haguera considerat oportú concedir, serà publicada en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 18 de la Llei 38/2003, de 17 de novembre, General de Subvencions.
3. L'entrega oficial dels V Premis BOPI als centres guardonats tindrà lloc a València, en un acte públic organitzat per la Conselleria d'Immigració i Ciutadania, amb presència dels membres del jurat i dels representants dels centres guardonats.
4. El pagament de l'import corresponent als premis es realitzarà, una vegada dictada la resolució del present concurs, per mitjà de transferència bancària a favor dels centres guardonats.
Novena. Compromisos
1. La Direcció General d'Immigració guardarà la deguda confidencialitat sobre els resultats de les avaluacions que s'efectuen als centres docents, en ocasió del desenrotllament de la present convocatòria.
2. Els centres que participen en la convocatòria obtindran, si ho desitgen, informació dels resultats de la seua avaluació.
3. La participació en la present convocatòria comporta l'autorització expressa per a la realització i el desenrotllament d'una visita al centre, en el cas que el jurat de selecció la considere necessària per a comprovar o completar la informació disponible.
4. Els centres premiats, així com els distingits amb una menció honorífica, es comprometen a col·laborar i participar, si és el cas, en les accions de difusió de les memòries a què es referix l'apartat f) de la base quarta d'esta orde.
Deu. Propietat intel·lectual
Els autors dels materials premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat podrà autoritzar la publicació de premis per compte dels autors o d'un tercer.
Així mateix, es comprometen a realitzar, a petició de la Direcció General d'Immigració, les modificacions necessàries en els documents finals dels materials a fi que es puguen publicar totalment o parcialment en el format que la dita direcció general considere adequat.
La formalització de la cessió del dret de reproducció, distribució i traducció no implica compromís de publicació per part de la Conselleria d'Immigració i Ciutadania.